घुटने के बल बैठाकर भारत माता की जय के नारे भी लगवाए; गोवा का मामला
Pakistan vs New Zealand; Bharat Mata Ki Jai । हाल ही में उस व्यक्ति का एक वीडियो वायरल हुआ था, जिसमें वह न्यूजीलैंड-पाकिस्तान के मैच में पाकिस्तान को सर्पोट कर रहा था।
गोवा में एक व्यक्ति को पाकिस्तानी क्रिकेट टीम का समर्थन करना भारी पड़ गया। लोगों ने उससे घुटने के बल बैठकर माफी मंगवाई और उससे भारत माता की जय के नारे भी लगवाए। उत्तरी गोवा के कैलंगुट का यह मामला तब लोगों की नजरों में आया, जब एक ट्रैवल ब्लॉगर ने उस शख्स का वीडियो अपने ब्लॉग पर पोस्ट किया। अब यह वीडियो सोशल मीडिया पर वायरल हो रहा है।
नीचे पढ़िए क्या था पूरा मामला...
ट्रैवल ब्लॉगर के VIDEO से मचा बवाल
एक ट्रैवल ब्लॉगर कैलंगुट की गलियों में घूमते हुए वीडियो बना रहा था। वह एक दुकान पर पहुंचा, जहां टीवी पर न्यूजीलैंड-पाकिस्तान का मैच चल रहा था। ब्लॉगर ने दुकानदार से पूछा- कौन खेल रहा है? क्या आप न्यूजीलैंड के लिए चीयर कर रहे हैं?
इस पर दुकानदार ने जवाब दिया- मैं पाकिस्तान के लिए चीयर कर रहा हूं।
ब्लॉगर ने फिर उससे पूछा- आप पाकिस्तान को क्यों सपोर्ट कर रहे हैं?
दुकानदार ने जवाब दिया- क्योंकि यह मुस्लिम इलाका है।
आस-पास के लोग बोले- यहां कोई मुस्लिम गली नहीं
वीडियो वायरल होने के बाद कुछ लोग का एक ग्रुप दुकानदार के पास पहुंचा। उनमें से एक ने कहा- यह पूरा गांव कैलंगुट है। यहां कोई मुस्लिम गली नहीं है। देश को धर्म के आधार पर मत बांटिए। इसके बाद लोगों ने उस शख्स को घुटने टेकने और देशवासियों से माफी मांगने के लिए कहा।
दुकान के मालिक ने कान पकड़कर माफी मांगी
वीडियो में देखा जा सकता है कि दुकान के मालिक ने घुटने के बल बैठकर और कान पकड़कर माफी मांगी। इस दौरान वह हाथ जोड़कर कहता है- अब ऐसी गलती नहीं होगी। उसके बाद वहां मौजूद लोग उससे भारत माता की जय के नारे लगवाते हैं। स्थानीय लोगों के मुताबिक, उस व्यक्ति के खिलाफ पुलिस थाने में किसी तरह की शिकायत नहीं की गई है।
गोवा से जुड़ी ये खबर भी पढ़ें...
गोवा में बिना इजाजत टूरिस्ट की फोटो लेने पर पाबंदी
गोवा में टूरिस्ट्स की प्राइवेसी और सेफ्टी को ध्यान में रखकर यहां की सरकार ने नई एडवाइजरी जारी की है। इसमें कहा गया है कि टूरिस्ट के साथ या उनकी सोलो फोटो खींचने से पहले उनसे इजाजत जरूर ले लें, खासकर जब वे धूप में लेटे हों या फिर समुद्र में मस्ती कर रहे हों। सरकार का कहना है कि इससे पर्यटकों की निजता का सम्मान हो सकेगा। पूरी खबर यहां पढ़ें...